פרשת מותה של מהסא אמיני

מהסא (ז'ינה) אמיני (בפרסית: مهسا امینی; בכורדית: مەھسا ئەمینی; 21 בספטמבר 1999, סאקז – 16 בספטמבר 2022, טהראן) הייתה אזרחית איראן שנעצרה ועונתה על ידי סיירת ההדרכה של ממשלת איראן, חוליית משטרה האחראית על יישומן של תקנות החג'אב במדינה, לאחר שלדעתם לא לבשה את החג'אב שלה כראוי. לאחר מכן, לטענת השלטונות, נכנסה לתרדמת בשל אי-ספיקת לב ומתה כעבור יומיים. מותה הטרגי הוביל להפגנות באיראן ולעלייה לקברה, והפך לסמלן של הנשים המתנגדות לתקנות החג'אב. בשל כך זכתה לתהילה ציבורית רחבה במדינה ומחוצה לה.

ביוגרפיה 
מהסא אמיני הייתה אזרחית איראנית בת 22, במקור מסאקז שבמחוז כורדסתאן. היה לה אח בשם כיארש, שהיה איתה בזמן מעצרה.

מעצרה ומותה 
אמיני נעצרה על ידי שוטרי סיירת ההדרכה בסביבות השעה 6 בערב ביום שלישי, 14 בספטמבר, בסמוך לתחנת המטרו שהיד חקאני הממוקמת על הכביש המהיר שהיד חקאני בטהרן בזמן שהייתה עם אחיה, כיארש אמיני. נאמר לו שהיא תועבר לבית המעצר כדי לעבור "שיעור תדרוך" ותשתחרר שעה לאחר מכן. במקום זאת, היא פונתה לבית החולים כסרא באמבולנס.

במשך יומיים הייתה אמיני בתרדמת בבית החולים קאסרה בטהרן, ולאחר שהידיעה עברה בתקשורת, התקוממו רבים כנגד תקנות החג'אב במדינה פעם נוספת. היא מתה ביחידה לטיפול נמרץ ב-16 בספטמבר.

הוכחות לאלימות 
ראשית, אחיה, כיארש, הבחין בחבלות בראשה וברגליה. לאחר מכן העידו הנשים שעוכבו עמה כי היא הוכתה קשות בשל התנגדותה לעלבונות השוטרים שעצרו אותה. מספר רופאים העידו כי מהסא אמיני סבלה מפגיעה מוחית, בהסתמך על התסמינים הקליניים שנמצאו בה. הדבר כלל דימום מאוזניה וחבלות מתחת לעיניה. ברשתות הופצו סרטונים על האלימות שחוותה. ערוץ האופוזיציה איראן אינטרנשיונל חשף את צילומי הגולגולת והחזה שלה מבית החולים – המראים שאמיני חוותה חבלות חמורות מאוד שככל הנראה הביאו למותה.

הפגנות ותמיכה 

סדרה של הפגנות פרצו לאחר מותה, האלימות שבהן התרחשו בסאקז, עיר הולדתה. חלקם צעקו סיסמאות כמו "זן - זנדגי - אזאדי: נשים, חיים, חופש" ו-"מוות לדיקטטור". הפגנות אלו דוכאו על ידי כוחות המשטרה המיוחדים של איראן. הפגנות התקיימו גם מחוץ לבית החולים קסרה בטהרן, חלקן דוכאו על ידי כוחות הביטחון, הכוחות דיכאו את המפגינים באמצעות שימוש בגז פלפל.

שלושה ימים לאחר מעצרה של מהסא אמיני, הפגנות נוספות הביאו ל-30 פצועים בקרב המפגינים. שלושה ימים לאחר מותה, אנשים המשיכו למחות כנגד הממשל בערים שונות, ובמהלך תקופה זו, ההאשטאג #MahsaAmini הפך לאחד ההאשטאגים הנכתבים ביותר בטוויטר הפרסי. מספר הציוצים והציוצים מחדש של האשטאגים הללו עלה על שני מיליון.

באוקטובר 2023 הוענק פרס סחרוב לחופש המחשבה לאמיני ולתנועת המחאה שהחלה בעקבות מותה.

ראו גם 
 מחאת החיג'אב באיראן
 פרשת מותה של נדא אגא-סולטאן
 זכויות האדם באיראן

קישורים חיצוניים

הערות שוליים 

הרפובליקה האסלאמית של איראן: היסטוריה
איראן: מעמד האישה
מחאות מתמשכות
מחאות ב-2022
2022 באיראן
אלימות נגד נשים: איראן